Imajući to na umu, Komisija je započela niz sastanaka u obliku foruma radi okupljanja svih uključenih partnera kako bi se raspravilo o načinu unaprjeđenja pripreme i pripravnosti i utvrdili rizici i rješenja u interesu svih strana. Cilj je bila poduzeti sve potrebne mjere za ostvarenje cilja potpunog usklađivanja svih informacijskih sustava EU-a s okvirom za interoperabilnost do kraja 2023. Osim država članica i država pridruženih schengenskom prostoru te relevantnih agencija Unije (eu-LISA, Agencija za europsku graničnu i obalnu stražu i Europol), sudjelovanje u forumu prošireno je na druge zainteresirane strane: Europski parlament i Vijeće, koordinatora EU-a za borbu protiv terorizma, Agenciju Europske unije za osposobljavanje u području izvršavanja zakonodavstva, Europski potporni ured za azil, Agenciju EU-a za temeljna prava i Europskog nadzornika za zaštitu podataka.

·Provedba je napredovala tijekom protekle godine, ali i dalje postoje izazovi. Države članice trebale bi osigurati političku potporu na visokoj razini.

·Države članice trebale bi dovršiti ocjenjivanje potrebnog nacionalnog zakonodavstva i pripremiti ga na odgovarajući način.

·Općenito je zabilježen dobar napredak u pogledu mehanizama upravljanja.

·Države članice trebale bi brzo procijeniti i osigurati svoje potrebe za resursima.

Usporedno s provedbom uredaba o interoperabilnosti u tijeku je i povezani razvoj pojedinačnih IT sustava, i postojećih i novih. Budući da se razvija nova cjelokupna arhitektura, za provedbu uredaba o interoperabilnosti neophodno je i da svi pojedinačni sustavi budu potpuno operativni. U pogledu napretka povezanog s pojedinačnim sustavima Komisija je izrazila zabrinutost zbog rezultata u pogledu razvoja sustava ulaska/izlaska. Iako bi razdoblje ispitivanja prema planu trebalo početi do kraja ove godine, države članice pokazale su nisku razinu spremnosti za uspostavu sustava na nacionalnoj razini, što bi moglo negativno utjecati na početak njegova rada. S obzirom na to države članice trebale bi ubrzati unutarnje postupke za mobilizaciju potrebnih ljudskih resursa kao i postupak javne nabave, za koji je rok bio prošle godine, radi prilagodbe svojih nacionalnih sustava u cilju povezivanja sa središnjim sustavom ulaska/izlaska.

Na forumu je izražena i zabrinutost zbog krize uzrokovane bolešću COVID-19, ukazujući na to da bi to moglo dovesti do odgoda, posebno u pogledu početka rada sustava ulaska/izlaska, posebice stoga što bi njezin utjecaj na razvoj informacijskih sustava EU-a, kao što je sustav ulaska/izlaska, mogao imati posljedice na razvoj komponenata interoperabilnosti. No takvi učinci nisu linearni, što znači da, iako bi jednomjesečna odgoda početka rada jednog IT sustava potencijalno trebala značiti odgodu početka rada komponenata interoperabilnosti do jednog mjeseca, moguće je i da ta odgoda ne bi dovela do odgode početka njihova rada.

S obzirom na trenutačnu situaciju svi uključeni akteri zadržavaju određenu razinu nesigurnosti u pogledu učinka krize uzrokovane bolešću COVID-19 na projekte u tijeku. Komisija namjerava surađivati s agencijom eu-LISA i državama članicama u nadolazećim mjesecima kako bi se održala detaljna rasprava o mogućim učincima krize na sljedećem forumu zakazanom za jesen 2020.

Tijekom izvještajnog razdoblja predsjedništva Vijeća nastavila su izražavati svoju predanost provedbi, a neka su održala vlastite konferencije kako bi doprla do šire zainteresirane publike. Komisija pozdravlja takve inicijative predsjedništava.

4.Potrebe za osposobljavanjem

Tijekom rasprava na trima sastancima foruma više je puta naglašeno da interoperabilnost nije samo IT projekt. Krajnji korisnici – službenici graničnog nadzora, tijela za azil, policija – morat će točno znati kako pristupiti informacijama koje su im na raspolaganju. Osposobljavanje predmetnog osoblja stalno se ističe kao potreba. Potaknuta tom osviještenošću Komisija je u ožujku 2020. organizirala edukaciju pod naslovom Train the Ambassadors u cilju pružanja materijala odgovornim subjektima država članica koji im omogućuju da informiraju i upute krajnje korisnike u pogledu upotrebe okvira za interoperabilnost i komponenata interoperabilnosti. Budući da se osposobljavanje nije moglo održati uživo zbog krize uzrokovane bolešću COVID-19, Komisija je materijale učinila digitalno dostupnima.

5.Troškovi i rizici

Zakonodavnim financijskim izvještajem koji je priložen prijedlozima Europske komisije za obje uredbe o interoperabilnosti izdvojen je iznos od 11 954 000 EUR za razvoj interoperabilnosti u 2020. Kao što je navedeno u drugom izvješću agencije eu-LISA o razvoju interoperabilnosti od lipnja 2020., dosad je iskorišten iznos od 1 718 606 EUR za potporu aktivnostima pripreme interoperabilnosti.

U okviru Fonda za unutarnju sigurnost državama članicama u 2020. nisu dodijeljena proračunska sredstva posebno namijenjena za interoperabilnost. U okviru budućeg višegodišnjeg financijskog okvira, predviđenog za razdoblje 2021.–2027., predložen je iznos od 136,3 milijuna EUR za pokrivanje promjena u nacionalnim sustavima država članica radi upotrebe komponenata interoperabilnosti. Ta se sredstva dodjeljuju kao potpora državama članicama u njihovim projektima i nisu nadoknada za stvarne nastale troškove. Zbog toga kod tih proračunskih sredstava nema jednake izloženosti riziku obveznog ispunjavanja zahtjeva za dodatno financiranje kao kod sredstava dodijeljenih agencijama Unije koje se u potpunosti financiraju iz proračuna Unije.

U pogledu rizika od prekoračenja, kriza uzrokovana bolešću COVID-19 neizbježno će utjecati na trajanje nekih pojedinačnih dijelova cjelokupnog projekta provedbe nove arhitekture za informacijske sustave EU-a za granice, migracije i sigurnost. Taj se učinak trenutačno ocjenjuje s obzirom na planirani raspored. Duže trajanje projekta vjerojatno će povećati troškove. No s obzirom na to da je razvoj interoperabilnosti tek počeo, i dalje ima manevarskog prostora za ublažavanje učinka na cjelokupni raspored i troškove. U trenutku objavljivanja izvješća projekt interoperabilnosti i dalje se odvija prema rasporedu i unutar početne projekcije proračuna.

6.Zaključak

S obzirom na opću obvezu svih država članica, država pridruženih schengenskom prostoru i agencija Unije da osiguraju potpunu provedbu uredaba o interoperabilnosti, Komisija nastavlja koordinirati i pratiti djelovanje svih uključenih dionika u cilju potpune dostupnosti novih i unaprjeđenih IT sustava i komponenata interoperabilnosti do kraja 2023.

Kako je prethodno navedeno, rad na provedbi uredaba o interoperabilnosti zasada se odvija prema rasporedu. No provedba okvira interoperabilnosti iziskuje da svi akteri zajedno napreduju u pogledu svih informacijskih sustava EU-a i komponenata interoperabilnosti. Bit će potrebno pratiti mogućnost odgode zbog krize uzrokovane bolešću COVID-19, posebno u pogledu razvoja sustava ulaska/izlaska, a Komisija će surađivati sa svim uključenim stranama kako bi se stekla najjasnija moguća slika o mogućim odgodama do kojih bi moglo doći i kako bi se takve odgode svele na minimum radi poštovanja rasporeda provedbe. Komisija zajedno s državama članicama i agencijama Unije nastoji osigurati da svi učinci krize uzrokovane bolešću COVID-19 na ciljni datum pune provedbe budu što ograničeniji i da ukupni predviđeni troškovi ostanu u okviru procijenjenog proračuna utvrđenog u zakonodavnom financijskom izvještaju.